Keywords

Summary



Keywords

1. Aproximácia právnych predpisov – Klasifikácia, balenie a označovanie nebezpečných látok – Smernica 67/548 – Prispôsobenie technickému pokroku

(Článok 253 ES; nariadenie Európskeho parlamentu a Rady č. 1272/2008; nariadenie Komisie č. 790/2009; smernica Rady 67/548; smernica Komisie 2008/58)

2. Aproximácia právnych predpisov – Klasifikácia, balenie a označovanie nebezpečných látok – Smernica 67/548 – Prispôsobenie technickému pokroku

(Článok 205 ods. 2 ES; smernica Rady 67/548, článok 29; rozhodnutie Komisie 1999/468, článok 5)

3. Aproximácia právnych predpisov – Klasifikácia, balenie a označovanie látok a zmesí – Nariadenie č. 790/2009 – Prispôsobenie technickému a vedeckému pokroku

(Nariadenie Európskeho parlamentu a Rady č. 1272/2008; nariadenie Komisie č. 790/2009; smernica Rady 67/548)

Summary

1. V komplexnom technickom a právnom rámci, ktorý sa z hľadiska svojej podstaty stále vyvíja, ponecháva smernica 67/548 o aproximácii zákonov, iných právnych predpisov a správnych opatrení týkajúcich sa klasifikácie, balenia a označovania nebezpečných látok Komisii, pokiaľ ide o vecnú stránku, širokú mieru voľnej úvahy týkajúcu sa dosahu opatrení prijímaných na prispôsobenie príloh tejto smernice technickému pokroku. Keďže však orgány Únie majú širokú voľnú úvahu, najmä pokiaľ ide o posúdenie veľmi komplexných skutkových okolností vedeckej a technickej povahy na účely určenia povahy a rozsahu opatrení, ktoré prijímajú, preskúmanie súdom Únie sa musí obmedziť na to, či pri výkone takejto právomoci nedošlo k zjavnému porušeniu alebo zneužitiu právomoci alebo či tieto orgány zjavne neprekročili hranice svojej voľnej úvahy. V takomto kontexte súd Únie nemôže nahradiť svojím posúdením skutkových okolností vedeckej a technickej povahy posúdenie inštitúcií, ktorým Zmluva o ES zverila výlučne túto úlohu.

Pokiaľ ide o klasifikáciu látok na báze boritanu v prílohe I smernice 67/548, Komisia sa nedopustila zjavne nesprávneho posúdenia, keď svoje hodnotenie vnútorných vlastností predmetných látok založila na výsledkoch testov na zvieratách, v priebehu ktorých im boli tieto látky podávané na konzumáciu. Hoci ani smernica 67/548, ani nariadenie č. 1272/2008 o klasifikácii, označovaní a balení látok a zmesí či nariadenie REACH neposkytujú definíciu „bežného zaobchádzania a používania“, tento pojem zahŕňa akékoľvek zaobchádzanie a používanie, ktoré možno uskutočniť za bežných podmienok, čo zahŕňa najmä nevyhnutnosť zohľadniť reálne a predvídateľné nehody, napríklad že deti požijú určité množstvá látok, ktoré nie sú určené na konzumáciu. Okrem toho hodnotenie nebezpečenstiev spojených s vnútornými vlastnosťami látok, ktoré je prvou etapou procesu hodnotenia rizík, sa nemôže obmedzovať zohľadnením špecifických okolností ich použitia, ako je to v prípade hodnotenia rizík, a môže sa platne uskutočniť nezávisle od miesta použitia látky, od spôsobu, ktorým by mohlo dôjsť ku kontaktu s touto látkou (požitím, vdýchnutím alebo preniknutím cez pokožku), a od prípadných úrovní vystavenia pôsobeniu dotknutej látky.

Ani z bodu 1.1.5 odôvodnenia návrhu smernice 2008/58, ktorou sa po tridsiaty raz prispôsobuje technickému pokroku smernica 67/548, nevyplýva, že by sa Komisia dopustila zjavne nesprávneho posúdenia, keď v uvedenom bode uviedla prvky hodnotenia rizík, ktoré sú upravené nariadením č. 1488/94, ktorým sa stanovujú princípy pre hodnotenie rizík existujúcich látok pre človeka a životné prostredie v súlade s nariadením č. 793/93. Vzhľadom na širokú mieru voľnej úvahy, ktorú systém hodnotenia smernice 67/548 priznáva Komisii, tento systém nevylučuje využitie hodnotenia rizík na účely potvrdenia dôvodnosti návrhu klasifikácie uskutočneného na základe štúdia vnútorných vlastností látok.

Komisia ďalej tým, že vychádzala z odborných posudkov, ktoré boli založené najmä na metóde krížového porovnávania, pokiaľ ide o vyhodnotenie vnútorných vlastností predmetných látok na báze boritanu, zjavne neprekročila voľnú úvahu, ktorou disponuje v tejto oblasti. Hoci táto metóda nie je uvedená v prílohe VI smernice 67/548, v každom prípade platí, že zoznam zdrojov, z ktorých môžu byť získané údaje požadované na klasifikáciu látok na báze boritanu, ktorý sa nachádza v bode 1.6.1 písm. b) uvedenej prílohy VI, je len demonštratívny, ako to vyplýva z výrazu „napr.“. Uplatnenie metódy krížového porovnávania a posúdenie, ktoré sa uskutočnilo v súvislosti s fyzikálno-chemickými vlastnosťami predmetných látok na báze boritanu, boli okrem iného výsledkom konsenzu, ku ktorému dospeli mnohí odborníci, ktorí sú členmi rôznych vedeckých výborov, spolu so zástupcami dotknutého priemyselného odvetvia, na konci procesu, ktorý trval niekoľko rokov.

Okrem toho smernica 2008/58 nie je nedostatočne odôvodnená v rozpore s článkom 253 ES vzhľadom na to, že jednak ide o všeobecne záväzný právny akt, ktorý je súčasťou komplexného technického a právneho rámca, ktorý sa z hľadiska svojej podstaty stále vyvíja, čím sťažuje podrobné a jednotlivé odôvodnenie uskutočnených klasifikácií, v dôsledku čoho je odôvodnenie obsiahnuté v tejto smernici dostatočné vzhľadom na povahu tohto aktu, a jednak zástupcovia dotknutého priemyselného odvetvia sa podieľali na postupe vytvárania uvedenej smernice a vedecké odôvodnenie a údaje, ktoré odôvodňovali klasifikácie, sa nachádzali vo viacerých dokumentoch a zápisniciach zo stretnutí odborníkov, ktoré boli zverejnené ešte pred prijatím uvedenej smernice.

Napokon pri klasifikácii predmetných látok na báze boritanu nedošlo k porušeniu zásady proporcionality na konci procesu, ktorý prebiehal v období rokov 1999 až 2008, a po mnohých rokovaniach v rámci viacerých expertných výborov, na ktorých sa zúčastňovali aj zástupcovia dotknutého priemyselného odvetvia, výlučne z dôvodu, že štúdie, ktoré by mohli spochybniť prijaté klasifikácie, naďalej prebiehajú. Klasifikácie prijaté prostredníctvom prispôsobení technickému pokroku, akými sú aj smernica 2008/58 a nariadenie č. 790/2009, ktorým sa na účely prispôsobenia technickému a vedeckému pokroku mení a dopĺňa nariadenie č. 1272/2008, sa totiž zakladajú na stave vedeckých a technických vedomostí v konkrétnom okamihu, ktorý môže byť spochybnený neskorším vývojom.

Vzhľadom na vyššie uvedené nebola zistená nijaká skutočnosť, ktorá by mohla mať vplyv na platnosť smernice 2008/58 a v dôsledku toho na platnosť nariadenia č. 790/2009 v rozsahu, v akom táto smernica a toto nariadenie klasifikovali určité látky na báze boritanu ako toxické pre reprodukciu kategórie 2.

(pozri body 59, 60, 64, 65, 67, 71, 74 – 76, 80, 82, 96 – 98, 109, 110, 118 – 121, 126 – 128, 130, 131 a výrok)

2. Ani článok 29 smernice 67/548 o aproximácii zákonov, iných právnych predpisov a správnych opatrení týkajúcich sa klasifikácie, balenia a označovania nebezpečných látok, ani článok 5 rozhodnutia 1999/468, ktorým sa ustanovujú postupy pre výkon vykonávacích právomocí prenesených na Komisiu, neukladajú výboru pre prispôsobenie technickému pokroku (výbor PTP) povinnosť prijať osobitné stanovisko ku každej z klasifikácií navrhnutých v návrhu opatrení. Okrem toho takáto povinnosť nevyplýva ani z rokovacieho poriadku výboru PTP, a predovšetkým z jeho článku 5 ods. 2, ktorý členom výboru PTP neumožňuje, aby požiadali o samostatné hlasovanie v rámci klasifikácie látok do kategórií, a to aj napriek tomu, že majú možnosť navrhnúť predĺženie rokovaní. Preto keď výbor PTP napriek nesúhlasu vo svojich radoch vydal kvalifikovanou väčšinou stanovenou v článku 205 ods. 2 ES jediné stanovisko vo vzťahu k všetkým klasifikáciám navrhnutým v smernici 2008/58, ktorou sa po tridsiaty raz prispôsobuje technickému pokroku smernica 67/548, nedošlo k nijakému porušeniu základných formálnych náležitostí uvedených v článku 29 smernice 67/548 v spojení s článkom 5 rozhodnutia 1999/468.

(pozri body 63 – 65, 67)

3. Platnosť nariadenia č. 790/2009, ktorým sa na účely prispôsobenia technickému a vedeckému pokroku mení a dopĺňa nariadenie č. 1272/2008 a ktoré klasifikuje látky na báze boritanu ako toxické pre reprodukciu kategórie 2, nie je dotknutá skutočnosťou, že Komisia si na účely prijatia tejto právnej úpravy vybrala ako právny základ článok 53 nariadenia č. 1272/2008 o klasifikácii, označovaní a balení látok a zmesí, o zmene, doplnení a zrušení smerníc 67/548 a 1999/45 a o zmene a doplnení nariadenia č. 1907/2006 namiesto článku 37 toho istého nariadenia.

Článok 37 nariadenia č. 1272/2008 totiž patrí do hlavy V kapitoly I tohto nariadenia, nazvanej „Vytvorenie harmonizovanej klasifikácie a označovania látok“. Použitie pojmu „vyhotovenie“ v tomto kontexte naznačuje, že postup podľa článku 37 by sa mal používať len pri prijímaní nových klasifikácií. Naproti tomu v rámci postupu podľa článku 53 nariadenia Komisia môže upraviť prílohy I až VII uvedeného nariadenia a prispôsobiť ich technickému a vedeckému pokroku. Nariadenie č. 790/2009 však len začleňuje do nariadenia č. 1272/2008 sporné klasifikácie, ktoré už boli vytvorené na základe kritérií a zásad uvedených v rámci smernice 67/548 o aproximácii zákonov, iných právnych predpisov a správnych opatrení týkajúcich sa klasifikácie, balenia a označovania nebezpečných látok. Z toho vyplýva, že článok 53 nariadenia č. 1272/008 mohol legitímne predstavovať právny základ na prijatie nariadenia č. 790/2009.

Platnosť nariadenia č. 790/2009 nie je ovplyvnená ani rozhodnutím Komisie začleniť sporné klasifikácie do tabuľky 3.1 prílohy VI časti 3 nariadenia č. 1272/2008 za pomoci konverznej tabuľky uvedenej v prílohe VII tohto nariadenia. Opakovanie hodnotiaceho postupu vnútorných vlastností látok na báze boritanu totiž nebolo nevyhnutné vzhľadom na skutočnosť, že nariadenie č. 790/2009 len začleňuje do nariadenia č. 1272/2008 tie isté klasifikácie, ako sú klasifikácie, ktoré boli predmetom komplexného postupu hodnotenia v rámci smernice 67/548. Pokiaľ ide o konverznú tabuľku prílohy VII nariadenia č. 1272/2008, v zmysle článku 61 ods. 3 tohto nariadenia musia byť všetky látky klasifikované súčasne v pôvodnom a v novom systéme až do 1. júna 2015. Z toho vyplýva, že všetky klasifikácie uskutočnené podľa smernice 67/548 musia byť konvertované pomocou konverznej tabuľky nachádzajúcej sa v uvedenej prílohe VII na zodpovedajúce klasifikácie podľa nariadenia č. 1272/2008.

(pozri body 136 – 139, 142 – 145 a výrok)